**🇵🇸🇵🇸🇵🇸 FREE PALESTINE 🇵🇸🇵🇸🇵🇸Gaza** (arab. غزة‎, hepr. ‏עזה‎) on kaupunki Palestiinan hallitsemalla alueella Gazan kaistalla ja on koko Palestiinan hallintoalueen suurin kaupunki. Vuonna 2016 Gazassa oli 583 870 asukasta.

Historia
--------

### Esihistoria ja antiikin aika

*Pääartikkeli: Antiikin Gaza*
Gazan perustivat kanaanilaiset varhaisen pronssikauden aikana noin vuonna 3000 eaa. ja he käyttivät kaupungista sen nykyistä nimeä. Ensimmäinen kirjallinen lähde kaupungista on kuitenkin Egyptin faarao Thutmosis III:n (hallitsi 1479–1426 eaa.) valtakaudelta, jolloin kaupungissa oli hänen sotaväkensä varuskunta. Kaupunki mainitaan myös Amarna-kirjeissä noin vuonna 1340 eaa. Useita vuosisatoja myöhemmin kaupunki oli yksi filistealaisten viidestä kaupungista, jotka mainitaan useaan otteeseen Raamatussa. Erityisesti se mainitaan paikkana, jolla Simson tuhosi itsensä ja vihollisensa romahduttamalla filistealaisten temppelin. 700-luvulla eaa. kaupungin valloittivat assyrialaiset ja 100-luvulta ensimmäiselle vuosisadalle eaa. sen omistuksesta taistelivat ptolemaiosten Egypti, seleukidien Syyria ja makkabealaiset. Rooman valtakunnan aikana kaupunkissa oli voimakkaita kreikkalais-roomalaisia vaikutteita.

Gazaa David Robertsin maalauksessa vuodelta 1839.
### Myöhempi historia

Kun Bysantti joutui vetäytymään Lähi-idästä, Gaza joutui beduiiniheimojen haltuun 630-luvulla ja liitettiin Damaskoksesta käsin hallinneen Muawijan valtauksiin. Arabit jatkoivat Gaza-nimen käyttämistä ja yhdistivät kaupungin Hashim ibn Abed Manafiin, profeetta Muhammadin isoisään, jonka he uskoivat haudatun Gazan alueelle. 1100-luvulla ristiretkeläiset valloittivat kaupungin. Aijubidien dynastian perustanut Saladin valtasi sen vuonna 1187. Kaupungin asema kaupan keskuksena kasvoi mamelukkien ja osmanien alaisuudessa, jotka rakennuttivat useita suuria rakennuksia ja suihkulähteitä. Napoléon Bonaparte pysähtyi Gazassa ollessaan matkalla piirittämään Akkoa vuonna 1799. Ensimmäisen maailmansodan aikana vuonna 1917 kaupungin valloittivat kenraali Edmund Allenbyn alaiset brittijoukot.

Kaupunkikuvaa vuodelta 2006.
Vuonna 1947 YK:n laatiman suunnitelman mukaan Palestiina oli tarkoitus jakaa arabien ja juutalaisten kahteen valtioon. Gazasta oli tarkoitus tulla osa arabien valtiota. Israelin itsenäisyyssodan aikana aluetta puolustivat egyptiläiset joukot, jotka jatkoivat alueen miehittämistä vuonna 1949 solmitun aseleposopimuksen jälkeen. Israelin nyt hallitsemilta alueilta tuli Gazan alueelle noin 200 000 palestiinalaispakolaista, mikä kaksinkertaisti alueen väestön. Egypti hallitsi aluetta aina vuoteen 1967 saakka, lukuun ottamatta lyhyttä Israelin miehitystä Suezin kriisin aikana. Israel miehitti alueen jälleen Kuuden päivän sodassa ja he perustivat sotilashallinnon, jota kesti aina vuoteen 1994 saakka. Ensimmäisen intifadan aikana Gaza oli ollut palestiinalaisten ja Israelin yhteenottojen keskus ja Israelin joukkojen vetäytymisestä sovittiin sen ja Palestiinan vapautusjärjestön välillä syyskuussa 1993. Viimeiset israelilaiset vetäytyivät Gazan kaistaleelta vuonna 2005.

Islamistinen Hamas otti vallan vuonna 2007 aloittaen terroritoimia Israelia vastaan Gazasta käsin. Israel vastasi tähän saartamalla Gazan, antaen kuljettaa vain tiettyjä tarvikkeita sinne. Tämän jälkeen on ollut useita yhteenottoja Hamasin ja Israelin välillä: Hamas on ampunut raketteja ja lähettänyt terroristeja Israeliin. Israel vastannut ilmaiskuin ja joskus maasotatoimin. Israel pyrki myös tuhoamaan Hamasin hyökkäys- ja salakuljetustunneleita. Pahin yhteenotto oli vuonna 2023. Hamasin taistelijat tappoivat israelilaisia siviilejä sadoittain ottaen myös panttivankeja. Israel vastasi tähän saartamalla Gazan kokonaan, ja eri asteisin sotatoimin.

Talous
------

Gazan islamilainen yliopisto.
Gaza on ollut pitkään sitrushedelmien tuotannon keskus ja itse kaupungin alueella sijaitsee useita viljelmiä. Alueella tuotetaan myös keramiikkaa, elintarvikkeita ja tekstiilejä.

Väestö
------

Gazan suurmoskeija.
Vuonna 2016 Gazassa oli arviolta 583 870 asukasta. Vuonna 2007 vastaava lukema oli 443 095. Väestön suuri valtaosa on arabisunnimuslimeja pienen vähemmistön ollessa kristittyjä. Kaupungin vanha juutalainen vähemmistö muutti muualle 1900-luvun aikana. Israelin perustamisen jälkeen kaupungin väestömäärää kasvattivat Israelista saapuneet palestiinalaispakolaiset. Vuosien 1948 ja 1967 välillä kaupungin väestö kasvoi 600 %. Kaupunki on jatkanut kasvuaan ja siitä lähtien ja köyhyys sekä työttömyys ovat merkittäviä ongelmia.

Lähteet
-------

1. 1 2  Localities in Gaza Governorate by Type of Locality and Population Estimates, 2007-2016 Palestinian Central Bureau of Statistics. Viitattu 7.11.2017. (englanniksi)
2. 1 2 3 4  Michael R. T. Dumper ja Bruce E. Stanley: *Cities of The Middle East and North Africa*, s. 155-157. ABC CLIO, 2007. ISBN 1-57607-919-8. (englanniksi)
3. 1 2  Gaza Encyclopædia Britannica. Viitattu 7.11.2017. (englanniksi)
4. ↑  STT: Gazaan täysi saarto: sähköt, vesi sekä ruoka- ja polttoainetoimitukset katkaistaan – Israel kertoo vallanneensa takaisin Gazan lähikaupungit *SSS.fi*.  9.10.2023. Viitattu 12.10.2023.
5. ↑  Miksi Gazassa soditaan jälleen – katso tästä vastaukset kuuteen kysymykseen siitä, mikä saa Israelin ja palestiinalaiset aina vastakkain *Yle Uutiset*.  18.5.2021. Viitattu 12.10.2023.
6. ↑  Hamas iskee rakettisateella ja Israel tuhoaa tunneleita – selvitimme, miten osapuolten aseistus on toiminut sodassa *Yle Uutiset*.  20.5.2021. Viitattu 12.10.2023.
7. ↑  Hamasin hyökkäys | Israel julisti Gazan täyden saarron – "Ei sähköä, ei ruokaa, ei vettä, ei polttoainetta" *Helsingin Sanomat*.  9.10.2023. Viitattu 12.10.2023.

Aiheesta muualla
----------------

* Kuvia tai muita tiedostoja aiheesta **Gaza** Wikimedia Commonsissa

* Gazan kunnan kotisivut (englanniksi) (arabiaksi)